АҞӘА, ԥхынҷкәын 8 - Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 446-ҩык атестқәа рзыҟаҵан, урҭ рахьтә 98-ҩык акоронавирус рцәа ишалаз аадырԥшит.
Аоперативтә штаб иаанацҳауеит, аҟәатәи амобилтә госпиталь аҟны иԥсҭазаара дшалҵыз 1954 шықәса рзы ииз апациент, иара акоронавирус изышьақәырӷәӷәан. Изымҩаԥыргоз ахәышәтәра иахьмырԥшкәа ахаҵа иԥсҭазаара далҵит ԥхынҷкәын 7 рзы.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 100-ҩык ауааԥсыра, урҭ рахьтә 90-ҩык акоронавирус адиагноз рзышьақәырӷәӷәоуп, рҭагылазаашьа бааԥсуп 18-ҩык, ибжьаратәуп - 32-ҩык.
Аҟәатәи аинфекциатә хәышәтәырҭаҿы ирхәышәтәуеит 34-ҩык апациентцәа, Гагратә ахәышәтәырҭаҿы - 34-ҩык, Очамчыратәи ахәышәтәырҭаҿы - 26-ҩык апациентцәа.
Аҟәатәи амобилтә профилрацәатә госпиталь аҟны ишьҭоуп акоронавирус зыдбалоу 49-ҩык апациентцәа. 45-ҩык рҭагылазаашьа бжьаратәуп ҳәа иԥхьаӡоуп, ԥшьҩык рҭагылазаашьа бааԥсуп.
Ауааԥсыра COVID-19 рацәыхьчаразы аоперативтә штаб ажәлар рахь ааԥхьара ҟанаҵоит ачымазара ҿкы рымкырц азы иахәҭоу аԥҟарақәа зегьы ирықәныҟәаларц.
Акоронавирус иазку ажәабжьқәа зегьы шәрыԥхьар ҟалоит абра>>